A BIZOTTSÁG 1915/2006/EK RENDELETE
(2006. december 18.)
a meghatározott harmadik országokból származó egyes vas- és acéltermékek behozatalára vonatkozó előzetes közösségi felügyelet fenntartásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a behozatalra vonatkozó közös szabályokról, valamint az 518/94/EK rendelet hatályon kívül helyezéséről szóló, 1994. december 22-i 3285/94/EK tanácsi rendeletre (1) és különösen annak 11. cikkére,
tekintettel az egyes harmadik országokból történő behozatalra vonatkozó közös szabályokról, valamint az 1765/82/EGK, 1766/82/EGK és 3420/83/EGK rendelet hatályon kívül helyezéséről szóló, 1994. március 7-i 519/94/EK tanácsi rendeletre (2) és különösen annak 9. cikkére,
a tanácsadó bizottságokkal folytatott konzultációkat követően,
mivel:
(1)
A Bizottság a 76/2002/EK rendelettel (3) előzetes közösségi felügyeletet vezetett be a harmadik országokból származó egyes vas- és acélipari termékek behozatalára. Ezt a rendeletet egyrészt az 1337/2002/EK bizottsági rendelet (4) módosította, hogy kiterjessze a felügyelet hatályát, másrészt pedig a 2385/2002/EK rendelet (5), valamint a 469/2005/EK rendelet (6).
(2)
A Közösség külkereskedelmi statisztikái nem állnak rendelkezésre az 1917/2000/EK bizottsági rendelet (7) által megállapított időszakokra.
(3)
Bár a felügyelet 2002. évi bevezetése óta változott a helyzet, a világ acélpiacának fejleményei következtében még mindig szükség van egy megbízható és gyors információs rendszerre a jövőbeni közösségi behozatalokra vonatkozóan.
(4)
Az acélipari termékek iránti jelentős keresletnövekedésben az egyik legfontosabb hajtóerő 2003 óta a kínai piac. Mindazonáltal Kína erősen felgyorsított ütemben növeli termelési kapacitását. Kína nyersacéltermelése a 2000. évi 129 millió tonnáról 2005-ben 349 millió tonnára nőtt, ezzel világviszonylatban 15,4 %-ról 36 %-ra emelte részesedését ugyanezen időszakra vonatkozóan, valamint termelési kapacitásának jelenlegi további növelése azt eredményezheti, hogy Kína kapacitása 2006-ban is nő. Az EU Kínából érkező behozatala 2004-ben elérte a 0,9 millió tonnát, 2005-ben pedig az 1,6 millió tonnát. Kína 2004-ben 15 millió tonnás nettó importőr volt, azonban 2006-ban már nettó exportőr lesz. Előreláthatóan ez a csökkenő behozatali, illetve növekvő kiviteli tendencia folytatódni fog Kínában, ezáltal pedig az acélipari termékek új piacot kereső, jelentősen megnövekedett mennyiségei kerülnek a világpiacra.
(5)
A legújabb behozatali statisztikák, amelyek a négy fő termékfajtára, nevezetesen a hengerelt termékekre, hosszú termékekre, csövekre és csővezetékekre, valamint félkész termékekre vonatkoznak, 2006 első félévére vonatkozóan az előző év azonos időszakával összehasonlítva összességében átlagosan 11 %-os növekedést mutattak, a hengerelt, illetve a hosszú termékek esetében azonban a növekedés elérte a 18 %-ot, illetve a 13 %-ot. A teljes behozatal 2005-ben elérte a 26,2 millió tonnát, ez a 2002-es 20 millió tonnás értékhez viszonyítva 3 év alatt 31 %-os növekedést jelez.
(6)
2006 első két negyedévének vizsgálata további nagy mennyiségű behozatalt és összességében 29 %-os növekedést mutat, míg az adott év harmadik negyedéve további növekvő tendenciát jelez.
(7)
Ezenkívül a közösségi piaci árak, csakúgy mint az Egyesült Államokban, továbbra is nagyon magasak, és általában 20-30 %-kal magasabbak, mint az ázsiai piac árai. A jelek arra mutatnak, hogy ez az árkülönbség felkeltette a harmadik országbeli exportőrök figyelmét, és 2006 során az árcsökkenés első jeleit lehetett tapasztalni az amerikai piacon és néhány európai ország piacán.
(8)
Ezenfelül az EU-termelők foglalkoztatási statisztikái jelentős hanyatlást mutatnak, vagyis a 2000. évi 414 500 főről 2001-ben 404 700 főre, 2002-ben 390 200 főre, 2003-ban 383 800 főre, 2004-ben 375 900 főre, 2005-ben pedig 347 000 főre történő csökkenést, ami az elmúlt öt év viszonylatában közel 16 %-os csökkenést jelent.
(9)
Az acélipari termékek behozatalának jelenlegi alakulása, a kínai piacon bekövetkezett legutóbbi fejlemények, a behozatal felgyorsított ütemű növekedése, az acélipari termékek uniós piaci és harmadik országbeli árának nagy különbségei, valamint az elmúlt években a munkahelyek nagyszámú csökkenése alapján valószínűsíthető, hogy a 3285/94/EK rendelet 11. cikkének alkalmazása által a közösségi termelőket kár fenyegeti.
(10)
Így a Közösség érdekei szükségessé teszik, hogy egyes acélipari termékek behozatala további előzetes közösségi felügyelet alatt álljon, azért, hogy előzetes statisztikai tájékoztatást nyújtson a behozatal alakulásának gyors elemzéséhez. Figyelembe véve a fent említett, várható fejleményeket, és azt, hogy más jelentős acélgyártó országok is bevezettek hasonló felügyeleti rendszereket, illetve 2009-ig meghosszabbították azok működését, helyénvaló, hogy 2009. december 31-ig továbbra is fennmaradjon ez a rendszer.
(11)
Továbbá, hogy a lehető legkevesebb legyen a felesleges kényszerítő intézkedés, és ne zavarja túlzottan a határhoz közeli vállalatok tevékenységét, kívánatos kiterjeszteni az előzetes közösségi felügyelet hatálya alá nem tartozó kisebb mennyiségű behozatalok körét. Ennek megfelelően az e rendelet hatálya alá nem tartozó behozatalok nettó tömegének legmagasabb értékét 2 500 kg-ra kell felemelni.
(12)
Kívánatos, hogy ez a rendelet kihirdetése napján lépjen hatályba a mielőbbi adatgyűjtés érdekében,
ELFOGADTA EZT A RENDELETET:
1. cikk
Az 1337/2002/EK, a 2385/2002/EK, valamint a 469/2005/EK rendeletekkel módosított 76/2002/EK rendelet a következőképpen módosul:
1.
Az 1. cikk (3) bekezdése helyébe a következő szöveg lép:
„(3) E rendelet nem alkalmazható azokra a behozatalokra, amelyek nettó tömege nem haladja meg a 2 500 kg-ot.”
2.
A 6. cikkben a „2006. december 31.” időpont helyébe a „2009. december 31.” időpont lép.
2. cikk
Az e rendelet hatálya alá tartozó, 2007. január 1-je előtt szállított acélipari termékek Bulgáriában és Romániában 2007. január 1-jétől való szabad forgalomba bocsátására vonatkozóan nincs szükség felügyeleti okmányra, amennyiben a termékeket 2007. január 1-je előtt szállították. A szállítás megkezdésének időpontját fuvarlevél vagy egyéb, a Közösség hatóságai által elismert szállítási okmány bemutatásával kell igazolni.
3. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Eltérésként a 2. cikk Bulgária és Románia csatlakozási szerződésének hatálybalépése esetén, annak hatálybalépése napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. december 18-án.